钦定古今图书集成/明伦汇编/闺媛典/第071卷 > 陈上龙妻汪氏
## 钦定古今图书集成/明伦汇编/闺媛典/第071卷 > 陈上龙妻汪氏

按《太平县志》：“汪氏，陈上龙妻。年十九，归龙一年，父命
龙往燕京视弟，氏事舅姑孝，姑严，常令亲井臼。怅然
谓妯娌曰：‘夫行时，诫我毋出闺，今从姑，则违夫诫。计
惟谨凛自持，庶两无拂耳’。上龙归，适父死，夫妇黾勉
襄事终岁，哀号不辍声。上龙以毁瘠致羸疾，医不效，
氏刺股进之，及再，仅延半岁。次年疾复大作，死，氏经”
营丧事毕，遂自经。

===戴氏女===按《建德县志》：戴氏女讴者，戴六之女也，寄居建德城
南，其母抱琵琶，向长门呈身乞怜，女时年十馀岁，许
字邑民汪烈，每不贯母行，母强之见客，辄愀然出涕
曰：“无苦我，我未获死所耳。”母怒鞭之，乃出，乍出复敛
衽而退。客以多金啖母，思宣淫焉，母告父，皆许诺。及
期，戒女修膏沐，盛衣饰以迎客，女不可，父母共鞭之，
又不可煨铁于火以爇其体，乃佯应焉。客至，出见，列
坐酒进，女请暂辞，良久不出，客殊不乐。母讶其不至
也，往觅室中不得。父觅于外，则见缢死于麻丘。客遁
去。事闻，邑宰扑其父，逐诸境外。